***Alt for Norge*** er en norsk reality-serie som gikk på TVNorge i perioden 2010 til 2019. Programmet ble i starten ledet av Henriette Bruusgaard frem til Fridtjof Nilsen tok over fra 2016. I serien konkurrerer en gruppe norskamerikanere om hvem som er «mest norsk» ved hjelp av forskjellige oppgaver med norsk tilsnitt. Vinneren av konkurransen får i siste program møte noen av sine norske slektninger i et slektstevne, i tillegg til en pengepremie (50 000 amerikanske dollar i 2015-sesongen).

Serien ble kåret til beste konkurransedrevet reality under Gullruten 2011, 2012 og 2018 og ble nominert i samme klasse foran Gullruten 2013, 2014, 2015, 2016 og 2019. I tillegg har den vært nominert til Gullruteprisene beste nye programserie i 2011, beste klipp/redigering (Vidar Vaggen Olsen) i 2012 og beste klipp underholdning (Lars Bråtho) i 2018.

Seertall
--------

Serien hadde høye seertall. Blant annet hadde første sesong 435 000 seere, sesong to 442 000, sesong tre 408 000, sesong fire 454 000 og sesong fem 469 000.

Premieren ble sett av 549 000, noe som (per 2010) var de fjerde beste seertallene for en premiere i kanalens 21 år lange historie.

Sesongoversikt
--------------

### Sesong 1

Sesongen besto av åtte episoder og hadde premiere 8. april 2010. Programleder var Henriette Bruusgaard. Vinner var Doug Miner som mottok en premie på 50 000 dollar og i tillegg fikk møte sine norske slektninger for første gang.

### Sesong 2

Sesongen ble sendt høsten 2011 og programleder var igjen Henriette Bruusgaard. Vinner ble 24 år gamle Matthew Rowe fra Wisconsin. I tillegg til 50 000 kr og møte med slekta fikk han fløyet inn begge foreldrene til slektstreffet i Balestrand i Sogn og Fjordane.

### Sesong 3

Sesongen ble sendt høsten 2012 og programleder var igjen Henriette Bruusgaard. Vinneren var Todd Ferris fra Zionsville, Indiana, som også fikk sin mor til Norge for å møte slekta i Selbu, i tillegg til pengepremien.

### Sesong 4

Sesongen ble sendt høsten 2013 med finale 3. november og programleder var nok en gang Henriette Bruusgaard. Vinneren ble 28 år gamle Berit Rodsater fra Los Angeles. Hun fikk se gården Rødseter der hennes slekt bodde, og treffe slekten som fremdeles bor der. I tillegg fikk hun en pengepremie.

### Sesong 5

Alt for Norge annonserte i februar 2014 at castingen til den femte sesongen var i gang. Sesongen begynte 31. august 2014 med Henriette Bruusgaard som programleder. Vinneren for sesongen ble Beth Butala fra Minnesota som møtte sin slekt i Sogndal i tillegg til sine foreldre. Hun fikk også en pengepremie.

#### Deltagere sesong 5 (2014)

| Navn | Alder | Hjemstat | Forfedre fra | Episoder |  |
| --- | --- | --- | --- | --- | --- |
| Beth Butala | 24 | Minnesota | Sogndal | Ep 1-10 | Vinner |
| Brendon Brones | 28 | Illinois | Modum | Ep 1-10 | Finalen |
| Breyanne Nordtvedt | 28 | California | Fusa | Ep 1-10 | Finalen |
| Kent Luetzen | 23 | North Dakota | Krødsherad | Ep 1-10 | Finalen |
| Kyle deMontmorency | 27 | Utah | Åsnes | Ep 1-9 |  |
| Marshell Moy | 34 | Montana | Grimstad | Ep 1-8 |  |
| Norris Nelson Comer | 25 | Florida | Austevoll | Ep 1-7 |  |
| David Knudson | 65 | Minnesota | Bergen | Ep 1-6 |  |
| Leah Perzichilli | 29 | Minnesota | Hedmark | Ep 1-5 |  |
| Candice Peters | 29 | Illinois | Tinn | Ep 1-4 |  |
| Ruth Hetland | 44 | Texas | Dalane | Ep 1-3 |  |
| Guy Seese | 44 | Alaska | Lurøy | Ep 1-2 |  |

### Sesong 6

Sjette sesong av Alt for Norge gikk på TVNorge høsten 2015, og hadde premiere 30. august. Henriette Bruusgaard var programleder. Vinneren ble David Engen fra Minneapolis, Minnesota. Hans norske "hjemby" er Gausdal.

### Sesong 7

Syvende sesong av Alt for Norge gikk på TVNorge høsten 2016, og hadde premiere 11. september. Fridtjof Nilsen var programleder. Vinneren ble Johnny Bartz fra Miami, Florida. Hans norske "hjemby" er Rennebu.

### Sesong 8

Åttende sesong av Alt for Norge gikk på TVNorge høsten 2017, og hadde premiere 27. august. Fridtjof Nilsen var programleder. Vinneren ble Odessa Stevens fra Seattle, Washington. Hennes norske "hjemby" er Fræna.

### Sesong 9

Niende sesong av Alt for Norge gikk på TVNorge høsten 2018, og hadde premiere 27. august. Fridtjof Nilsen var programleder. Vinneren ble Kelsey Jaffer fra Geneva, Illinois. Hennes norske "hjemby" er Lærdal.

### Sesong 10

Tiende sesong av Alt for Norge gikk på TVNorge høsten 2019, og hadde premiere 26. august. Fridtjof Nilsen var programleder. Vinneren ble Emma Boyum fra Minneapolis, Minnesota. Hennes norske "hjemby" er Olden.

Realitykonseptet
----------------

8. november 2019 ble det offentliggjort at TV-konseptet blir lagt på is inntil videre. Sesong 10 er derfor den foreløpig siste sesongen av TV-serien. Det skal dog sies at konseptet fortsatt kjører i Sverige under navnet Allt för Sverige. Det er ikke kjent hvorvidt også denne serien blir lagt på frys.

I tillegg til å kjøre i både Sverige og Norge har også TV-konseptet kjørt en sesong i Danmark i 2012.

Referanser
----------

1. ↑
2. ↑  «Budstikka - «Alt for Norge»-finale på Drengsrud (27.6.2014)». Arkivert fra originalen 4. mars 2016. Besøkt 5. november 2015.
3. ↑  Monster - Alt for Norge sesong 2[*død lenke*] (besøkt 6.11.2015)
4. ↑  Monster - Alt for Norge sesong 1 Arkivert 4. mars 2016 hos Wayback Machine. (besøkt 6.11.2015)
5. ↑  Gudbrandsdølen - Fra Lillehammer til Hollywood (26.7.2015)
6. ↑  Gudbrandsdølen - Fra Lillehammer til Hollywood (26.7.2015)
7. ↑  Monster - Alt for Norge sesong 5 Arkivert 5. mars 2016 hos Wayback Machine. (besøkt 6.11.2015)
8. 1 2  ««Alt for Norge» legges på is». *dagbladet.no*. 8. november 2019. Besøkt 8. november 2019.
9. ↑  «- Bedre å overta etter en kvinne enn en mann: Nå er det Fridtjof som gir «Alt for Norge»». *vg.no*. 10. mars 2016. Besøkt 8. november 2019.
10. ↑  «GULLRUTEN 2018». *nrk.no*. 5. mai 2018. Besøkt 6. mai 2018.
11. ↑  «Dette er de nominerte til Gullruten 2019». *nrk.no*. 5. april 2019. Besøkt 4. mai 2019.
12. ↑  «Gullrutens fagpriser – de nominerte». 22. mars 2018. Besøkt 1. mai 2018.
13. ↑  Kampanje - «Alt for Norge» åpnet høyt (31.8.2015) ««Alt for Norge» leverer hvert år. Det er ikke noe å lure på. TVNorge var den største kommersielle kanalen i går. Det lover godt for TVNorge som har slitt litt tidligere i år, sier tv-sjef Morten Wiberg i Carat til Kampanje»
14. ↑  VG - «Alt for Norge»-deltaker mistet alt etter skytedrama (28.4.2015) (faktaboks)
15. ↑  E24 - Knalltall for nytt program på TVNorge (9.4.2010)

Eksterne lenker
---------------

* Offisielt nettsted